Anexa

 la Ordinul nr. \_\_\_\_\_\_\_\_/\_\_\_\_\_

al ministrului mediului, apelor și pădurilor

Instrucţiuni pentru evaluarea efectivelor unor specii de faună cinegetică admise la vânătoare

Capitolul I. - Dispoziţii Generale

Art. 1. Prezentele Instrucţiuni pentru evaluarea efectivelor unor specii de faună de interes cinegetic admise la vânătoare, denumite în continuare Instrucțiuni, stabilesc cadrul tehnic şi juridic pentru organizarea şi desfăşurarea acţiunilor de monitorizare şi evaluarere anuală a populaţiilor speciilor de faună cinegetică din speciile capră neagră, cerb comun, cerb lopătar, căprior, mistreț, iepure de câmp, vulpe, marmotă, viezure, jder de copac, jder de piatră, dihor, iepure de vizuină, șacal, bizam, nevastuică, hermelină, câine enot, cocoș de munte, ieruncă, fazan și potârniche, existente pe fondurile cinegetice

Art. 2. Acţiunile de evaluare a efectivelor de faună de interes cinegetic se organizează în baza prevederilor prezentelor instrucțiuni şi se realizează de către gestionarii faunei de interes cinegetic din cuprinsul fondurilor cinegetice.

 Art. 3. Organizarea şi desfăşurarea propriu-zisă a acţiunilor de evaluare a efectivelor de faună de interes cinegetic se face anual, conform metodelor stabilite pentru speciile prevăzute la art. 1.

Art. 4. Evaluarea efectivelor de faună de interes cinegetic are ca scop:

a) stabilirea cât mai reală a efectivelor speciilor de faună de interes cinegetic prevazute la art. 1;

b) aprecierea vigurozităţii faunei de interes cinegetic, a calităţii trofeelor, precum şi a structurii pe clase de vârstă şi sexe în cazul speciilor cu dimorfism sexual evident.

Art. 5. (1) Lucrările de evaluare a efectivelor faunei de interes cinegetic se realizează:

1. prin observaţii directe, rezultând informații cu privire la numarul exemplarelor și structura populațiilor pe sexe şi/sau clase de vârstă a acestora;
2. prin observaţii indirecte bazate pe existenţa anumitor indicii precum urme lăsate pe zăpadă, excremente, vizuini, cuiburi folosite, sunete emise în cursul anumitor activităţi biologice specifice anumitor specii.
3. La baza lucrărilor de evaluare stau fişele de observaţii întocmite în teren, diferenţiate pe specii şi metode de evaluare, fişele centralizatoare pe specii şi metode şi fişa anuală centralizatoare pe fond cinegetic, prezentate în anexele la prezentele instrucţiuni.

**Capitolul II. Evaluarea efectivelor speciilor de faună de interes cinegetic.**

**Secțiunea I - Mamifere de interes cinegetic la care vânarea este permisă**

 **I. Capra neagră ( Rupicapra rupicapra carpatica Couturier).**

Art. 6. Evaluarea efectivelor de capră neagră se realizează prin observatii directe, de către gestionari împreună cu reprezentanţii structurilor teritoriale de specialitate ale autorității publice centrale care răspunde de vânătoare.

Art. 7. Acţiunea de evaluare se desfăşoară pe fonduri cinegetice, concomitent pe fiecare traseu (vale, culme, căldare), observatorii parcurgând firul văii şi culmile care închid respectiva vale sau căldare. Echipa este formată din doi observatori din partea gestionarului şi administratorului. În mod identic se va proceda şi în cazul parcurgerii unor trasee de creastă, cât şi pe limitele fondului cinegetic.

Art. 8. Evaluarea efectivelor de capră neagră din fondurile cinegetice cu gol alpin se face în două etape: primăvara şi toamna.

Art. 9. (1) Perioadele în care se desfășoară acțiunile de evaluare se stabilesc de către structurile teritoriale de specialitate ale autorității publice centrale care răspunde de vânătoare și se comunică gestionarilor fondurilor cinegetice cu cel puțin cinci zile calendaristice anterior desfășurării acestora.

(2) Gestionarii fondurilor cinegetice, prin personal de specialitate anume desemnat, stabilesc, într-o ședință pregătitoare a acţiunii de evaluare, zonele, sectoarele și traseele de parcurs și echipele de observatori pe care îi instruiesc cu privire la modul de parcurgere a terenului şi de înregistrare a exemplarelor observate.

Art. 10 (1) Prima etapă are loc primăvara în cursul lunilor mai - iunie, înainte de urcarea la munte a animalelor domestice, şi se desfăşoară concomitent pe toate fondurile cinegetice din acelaşi masiv muntos cu efective de capră neagră, pentru a evita astfel o dublă înregistrare a exemplarelor observate.

(2) Acţiunea are loc, pentru o mai bună reuşită, atunci când vremea asigură o bună vizibilitate, existând şi certitudinea prezenţei majorităţii caprelor negre în golul de munte.

(3) Fondul cinegetic este împărţit, în funcţie de condiţiile de teren, de obicei pe văi sau căldări, în zone, sectoare şi trasee, care cuprind în mod obligatoriu şi zona de pădure limitrofă golului alpin.

 (4) Traseele stabilite se parcurg de către observatori începând cu primele ore ale dimineţii, atunci când caprele negre sunt mai active. Observatorii trebuie să fie dotaţi cu binocluri care să le asigure o imagine edificatoare a exemplarelor de capră neagră observate pe traseele de parcurs stabilite. Zonele, sectoarele şi traseele sunt astfel alese încât să se asigure o acoperire optimă a terenului.

 (5) Datele culese se înscriu, în teren, în fişele de observaţii tip 1.0 al căror model este prevăzut în anexa nr. 1, consemnându-se, pe sexe (femele, masculi) şi clase de vârstă (iezi, juvenili, mature), exemplarele observate de către participanți, dar și celelalte date solicitate prin rubricile prevăzute de formular.

 (6) După terminarea acţiunii, la locul de adunare al observatorilor și al personalului responsabil al gestionarului fondului cinegetic, datele din fișele de observații se analizează și se completează centralizatorul tip 1.1 al cărui model este prevăzut în anexa nr. 2.

Art. 11. (1) În cea de a doua etapă, care se desfăşoară în perioada de toamnă (octombrie-noiembrie), respectiv în perioada alergatului, se menţin, pe cât posibil, zonele, sectoarele și traseele parcurse în prima etapă, completându-se fişele de observaţii tip 1.0.

(2) Procedura de evaluare este aceeași ca la prima etapă, rezultând noi fișe de observații și centralizatoare tip.

Art. 12. Efectivele de capră neagră dintr-un fond cinegetic se stabilesc ca medie aritmetică a datelor înregistrate în centralizatoarele tip 1.1, cu ocazia celor două etape de evaluare.

**II. Cerbul comun ( Cervus elaphus L. )**

 Art. 13. Evaluarea efectivelor de cerb comun se face prin observații directe şi indirecte, în două etape, care coroborate vor putea oferi o imagine cât mai apropiată de realitatea din teren, atât în ce priveşte mărimea efectivului cât şi structura sa pe clase de vârstă, sexe şi stare de sănătate.

Art. 14. (1) Evaluarea directă, vizuală şi prin ascultare, în perioada de boncănit (împerechere), organizată **î**n cursul lunilor septembrie – octombrie, după anunţarea în prealabil a structurilor teritoriale de specialitate ale autorității publice centrale care răspunde de vânătoare.

(2) Perioada în care se desfășoară acțiunile de evaluare se stabilește împreună cu structurile teritoriale de specialitate ale autorității publice centrale care răspunde de vânătoare și se comunică gestionarilor fondurilor cinegetice alăturate, cu cel puțin cinci zile calendaristice anterior desfășurării acestora.

(3) Gestionarii fondurilor cinegetice, prin personal de specialitate anume desemnat, stabilesc, într-o ședință pregătitoare a acţiunii de evaluare, bazinetele și punctele de boncănit în care se fac observații și echipele de observatori pe care îi instruiesc cu privire la modul de identificare a exemplarelor de cerb comun şi de înregistrare a acestora.

Art. 15 (1) Fiecare fond cinegetic se împarte în bazinete, iar în bazinete se vor instala, după caz, unul sau mai multe puncte de observaţie de unde se poate observa şi auzi bine cerbii din zona respectivă.

(2) Observațiile se fac în special asupra masculilor (taurilor) şi în măsura posibilităţilor şi asupra ciutelor, juvenilelor şi viţeilor. Cu această ocazie se poate stabili mărimea efectivului şi structura sa pe clase de vârstă, sex şi starea de sănătate.

Art. 16 (1) Observaţiile se vor organiza 2 – 3 zile consecutiv, în toate punctele de boncănit, concomitent, dimineaţa devreme (participanţii la acţiune trebuie să fie la locul stabilit înainte de a se lumina) şi după amiaza, de la orele 1600, până se întunecă.

(2) Acțiunea se organizează în aceleaşi zile pe toate fondurile învecinate şi populate cu cerb comun, pentru a evita dubla înscriere a unor exemplare.

(3) Pentru fiecare observaţie, se va completa fişa de observație tip 2.0 al cărei model este prevăzut în anexa nr. 3.

Art. 17. (1) După terminarea acţiunii, la locul de adunare al observatorilor și al personalului responsabil al gestionarului fondului cinegetic, datele din fișele de observații se analizează și se completează centralizatorul tip 2.1 al cărui model este prevăzut în anexa nr. 4.

(2) În centralizatorul 2.1 se vor înscrie efectivele cele mai mari observate într-o zi din perioada boncănitului din cele înscrise în fișele de observații tip 2.0, pe fiecare punct de observare.

 Art. 18. (1) Evaluarea vizuală a cârdurilor de cerbi în perioada de iarnă (ianuarie-februarie) se bazează pe observaţiile care se fac asupra cârdurilor în zonele de iernat, în locurile care permit o astfel de evaluare. Deoarece aceste observaţii se fac de regulă de la distanţă, nefiind de multe ori posibilă apropierea de cârdurile de cerbi şi pentru a nu le nelinişti, observatorii trebuie să fie dotaţi cu binocluri care să le asigure o parte imagine edificatoare a exemplarelor observate. Un dezavantaj al metodei este acela că de obicei taurii puternici şi bătrâni nu se ataşează de cârdurile de iernare. Observaţiile vizuale directe se impun a fi completate prin observaţii indirecte, asupra urmelor lăsate de cerb în terenurile acoperite cu vegetaţie forestieră sau cu vizibilitate redusă.

 (2) Întreaga suprafață care trebuie observată se împarte pe zone și trasee, care se vor stabili îndeosebi de-a lungul locurilor de hrănire în zonele liniștite și pe versanții însoriți, unde se concentrează vânatul iarna.

 (3) Traseele se parcurg de către echipe de observatori, concomitent, în aceeași zi, înregistrându-se exemplarele văzute pe sexe și categorii de vârstă, precum şi urmele proaspete lăsate de cerbi. Se vor efectua minim două acțiuni, rezultatele acestora consemnându-se în fişele de observaţie tip 2.2 al cărei model este prevăzut în anexa nr. 5.

 (4) Datele obţinute în urma acţiunilor de evaluare vizuală directă şi indirectă în această perioadă se consemnează în Centralizatorul tip 2.3 al cărui model este prevăzut în anexa nr. 6.

Art. 19. În centralizatorul tip 2.3 se vor consemna efectivele cele mai mari înscrise în fișele de observatii tip 2.2. observate într-o zi din perioada de evaluare vizuală.

Art. 20. Efectivele de cerb comun dintr-un fond cinegetic se stabilesc ca fiind media aritmetică a datelor înregistrate în cele două etape.

**III. Cerbul lopătar (Dama dama L.)**

Art. 21. (1) Metodele de evaluare ale efectivelor de cerb lopătar sunt aceleaşi ca şi în cazul cerbului comun, cu menţiunea că datorită accesibilităţii terenului, a numeroaselor linii parcelare, de vânătoare şi somiere, observatoarelor şi locurilor de hrănire, acţiunea este mult uşurată.

(2) Evaluarerea directă vizuală şi prin ascultare în perioada de boncănit (împerechere) se realizează în cursul lunilor octombrie-noiembrie.

 (3) Datele din teren obţinute în urma acţiunilor de evaluare vizuală din perioada boncănitului se înscriu în fişele de observaţie tip 2.0. și se consemnează în Centralizatorul tip 2.1.

(4) Datele din teren obţinute în urma acţiunilor de evaluare vizuală din perioada de iarnă se înscriu în fişele de observaţie tip 2.2. și se consemnează în Centralizatorul tip 2.3.

Art. 22. Efectivele de cerb lopătar dintr-un fond cinegetic se stabilesc ca fiind media aritmetică a datelor înregistrate în cele două etape.

 **IV. Căpriorul (Capreolus capreolus L.)**

 Art. 23. (1) Evaluarea efectivelor de căprior se bazează pe observaţiile vizuale care se fac asupra cârdurilor în perioada de iarnă (ianuarie-februarie).

 Art. 24. Procedurile de organizare și de desfășurare a acțiunilor privind observațiile directe, cele de înscriere și centralizare a datelor sunt identice cu cele stabilite pentru cerbul comun.

 Art. 25. Datele din teren obţinute în urma acţiunilor de evaluare vizuală din perioada de iarnă se înscriu în fişele de observaţie tip 2.2. și se consemnează în Centralizatorul tip 2.3.

 **V. Mistreţul ( Sus scrofa L.)**

Art. 26. (1) Evaluarea efectivelor de mistreț se realizează în luna februarie prin observații vizuale la punctele de hrănire şi prin citirea urmelor lăsate pe substrat.

(2) Procedura de evaluare vizuală constă în observații directe şi/sau amplasarea, în fiecare fond cinegetic cu exemplare de mistreț, de dispozitive electronice pentru înregistrarea foto/video a exemplarelor de mistreț care frecventează punctele de hrănire.

 (3) Observaţiile se vor face concomitent, în aceeași zi, la toate punctele de hrănire din cadrul fiecărui fond cinegetic şi se vor efectua de minim 2 ori pe parcursul lunii februarie.

 (4) Exemplarele de mistreț văzute sau surprinse la punctele de hrănire de către dispozitivul electronic se imortalizează pe fotografii produse de acesta și se vor prelucra de către gestionarul fondului cinegetic, iar numărul lor se va înscrie în fișa de observație tip 3.0, întocmită pentru fiecare punct de hrănire și zi de observație, al cărui model este prevăzut în anexa nr. 7.

 (5) Fotografiile cele mai sugestive realizate de dispozitivul electronic se vor anexa la fișele de observații.

 (6) Procedura de evaluare a efectivelor de mistreţi după urmele lăsate pe substrat este cea clasică, care constă în împărţirea fondului cinegetic în porţiuni/bazinete parcurse pe contur de echipe de observatori care înregistrează urmele proaspete.

 Art. 27. Pe baza datelor din fișele de observație se completează centralizatorul tip 3.1, al cărui model este prevăzut în anexa nr. 8, în care se vor înscrie efectivele cele mai mari consemnate în fișele de observații tip 3.0 înregistrate într-o zi din perioada de evaluare.

 **VI. Iepurele de câmp – (Lepus europaeus (Pallas)**

 Art. 28. (1) Evaluarea mărimii efectivelor la iepurele de câmp se realizează pe baza observațiilor vizuale directe pe suprafețe de probă sau benzi de probă.

(2) Observaţiile se vor face la sfârşitul iernii – începutul primăverii (februarie – martie), de preferinţă în zile însorite, fără vânt, în orele de seară şi de dimineaţă, atunci când iepurii sunt mai activi.

(3) Evaluarea efectivelor în condiţiile alin. (1) și (2) se realizează atât în teren agricol cultivat, cât şi în pădurile din zona de câmpie.

 Art. 29. (1) Observații directe pe suprafețe de probă se realizează pe fondurile cinegetice cu bonitatea I și II.

(2) Suprafața fondului cinegetic se împarte în 3-5 sectoare, unui sector corespunzându-i condiții medii din fiecare categorie de biotop (culturi agricole, pășuni, tufărișuri etc), în care se vor amplasa suprafețe de probă.

(3) Suprafețele de probă amplasate în terenul agricol trebuie să reprezinte minim 25% din suprafața productivă a fondului cinegetic, iar cele amplasate în pădure, 5%.

(4) În funcție de structura pădurii, se va avea grijă să se aleagă proporțional, din toate categoriile de pădure, tinându-se seama de vârstă, consistență și compoziție.

Art. 30. (1) Suprafețele de probă trebuie să fie, dacă permite configurația terenului, sub formă dreptunghiulară, cu lățimea de 500 m și lungimea de 2000 m, astfel încât suprafața să fie de aproximativ 100 ha.

(2) Pentru amplasarea suprafețelor de probă se vor folosi limite naturale sau artificiale stabile în timp, ușor identificabile pe hartă și în teren.

(3) Colțurile suprafețelor de probă se marchează pe teren, iar schițele fiecărei suprafețe de probă, cu dimensiunile lor, vor fi reprezentate grafic pe o copie a schiței fondului cinegetic.

(4) Amplasamentul fiecărei suprafețe de probă se va menține, dacă nu se modifică semnificativ condițiile în care a fost stabilit, pe toată perioada de valabilitate a contractului de gestionare.

 (5) Concomitent cu observaţiile care se fac asupra iepurelui de câmp se pot face estimări asupra efectivului căpriorului, a fazanului şi potârnichii, rezultatele consemnându-se în fişa individuală tip 4.0, al cărui model este prevăzut în anexa nr. 9.

Art. 31. (1) Pentru realizarea observațiilor vizuale directe pe suprafețe de probă se amplasează gonaci dispuși pe una din laturile mici ale suprafeței de probă, la o distanță de 20-30 metri unul față de celălalt, care parcurg întreaga suprafață de probă, și observatori dispuși pe celelalte laturi ale suprafeței de probă, la o distanță de 100-150 metri unul de celălalt în funcție de vizibilitatea din teren.

(2) Fiecare observator sau gonac va număra iepurii care ies din suprafața de probă prin partea stângă a sa.

Art. 32 (1) Observații directe pe benzi de probă se realizează pe fondurile cinegetice cu bonitatea III și IV.

(2) La amplasarea benzilor de probă se vor avea în vedere aceleași principii ca și la suprafațele de probă, cu deosebirea că lățimea va fi de 100 metri, iar lungimea poate fi între 1000 și 2000 metri.

(3) Suprafața cumulată a benzilor de probă dintr-un fond cinegetic trebuie să reprezinte minim 2% din suprafața acestuia.

Art. 33. Observațiile vizuale directe pe benzi de probă se realizează de către 3 - 5 observatori cu câini scotocitori care vor parcurge întreaga bandă, numărând iepurii care ies în afara suprafeței parcurse.

 Art. 34. (1) Datele referitoare la numărul iepurilor observați în condițiile art. 30 și 32 se vor totaliza pe fiecare suprafață sau bandă de probă și se vor înscrie în Fișe de observație tip 4.1, al cărui model este prevăzut în anexa nr. 10.

 (2) Datele din fișele de observație tip 4.1 pentru un fond cinegetic se înscriu în Centralizatorul tip 4.2 al cărui model este prevăzut în anexa nr. 11.

(3) Pentru fiecare acțiune de evaluarere a efectivelor de iepure dintr-un fond cinegetic se încheie un Proces verbal tip 4.3. al cărui model este prevăzut în anexa nr. 12.

 Art. 35. Calcularea efectivelor pe categorii de terenuri se va face cu ajutorul formulei:

 ***Ef.c. = (S.c. : S.p.) x n, în care:***

 Ef.c = efectivul calculat pe o anumită categorie de teren, în bucăți;

 S.c. = suprafața totală a categoriei de teren din fondul cinegetic, în ha;

 S.p. = aria suprafeței de probă parcursă din aceeași categorie de teren, în ha;

 n = numărul de exemplare găsite pe suprafața de probă parcursă, din aceeași categorie de teren.

 (4) La centralizarea datelor, rezultatele obținute pe categorii de teren, se totalizează, excluzându-se din calcul suprafețele neproductive pentru iepure ale fondului cinegetic, stabilindu-se în final efectivul total de pe întreaga suprafață productivă a acestuia.

 **VII. Vulpea - (Vulpes vulpes L.)**

Art. 36 (1) Evaluarea efectivelor de vulpe se realizează prin observaţii la vizuină în lunile martie - mai.

(2) Metoda presupune existenţa unei evidenţe a vizuinilor de vulpe şi viezure.

(3) In perioada creşterii puilor, în lunile martie - mai, vizuinile de vulpe vor fi controlate de mai multe ori, pentru înregistrarea vizuinilor locuite de o pereche de vulpi reproductive.

Art. 37 (1) Pentru evaluarea exemplarelor de vulpe care ocupă o vizuină se completează Fişa de observaţii tip 5.0., al cărui model este prevăzut în anexa nr. 13, în care se înregistrează numărul adulților și al puilor, ultimii observaţi direct la gura vizuinilor, seara şi dimineaţa, la sfârşit de aprilie – început de mai.

(2) Prin însumarea exemplarelor totale înscrise în fișele de observații completate pentru fiecare vizuină se obține numărul total de exemplare observate direct într-un fond cinegetic, prin completarea Centralizatorului tip nr. 5.1., al cărui model este prevăzut în anexa nr. 14

Art. 38. (1) Numărul total de exemplare evaluate pentru un fond cinegetic se obține prin majorarea cu un coeficient mediu de corecţie în valoare de 1,5 a numărului total prevăzut în centralizatorul tip nr. 5.2, deoarece se consideră că mai există un număr de vizuini neidentificate

 **VIII. Marmota (Marmota marmota L.)**

 Art. 39 (1) Evaluarea efectivelor de marmotă se realizează prin observații directe, în două etape.

(2) În prima etapă observaţiile se vor face primăvara, după ieşirea puilor din vizuini (luna iunie), ele efectuându-se separat pentru fiecare colonie, repetându-se de 2-3 ori, întocmindu-se Fişa de observaţii tip 6.0., al cărui model este prevăzut în anexa nr. 15. Tot cu această ocazie se va consemna în Fişa de observaţie tip 6.0. şi numărul de pui observaţi. Se va căuta ca la efectuarea observaţiilor membrii coloniei să nu fie deranjaţi, deoarece la cel mai mic semn de deranj dispar cu iuţeală în galeria situată de cele mai multe ori în imediata lor apropiere, întreaga acţiune fiind astfel compromisă. Dacă se păstrează liniştea, şi observaţiile se efectuează pe durata întregii zile, repetându-se apoi pe parcursul a 2-3 zile, se poate conta pe o evaluare relativ apropiată de realitatea din teren.

 (3) Intr-o a doua etapă, la sfârşitul verii, inainte de intrarea în hibernare, se numără pe lângă exemplarele de adulţi şi exemplarele juvenile. Acţiunea propriu zisă constă în identificarea cu ajutorul unui binoclu performant de către un observator bine camuflat a indivizilor dintr-o colonie sau a exemplarelor solitare. Observaţiile se repetă după o zi sau două, înregistându-se astfel toate exemplarele din toate coloniile identificate din fondul cinegetic. Datele înregistrate în fişele de observaţii se trec în Centralizatorul tip 6.1. al cărui model este prevăzut în anexa nr. 16.

 **IX. Viezurele - ( Meles meles L)**

Art. 40 Evaluarea efectivelor de viezure se face primăvara, în mod similar evaluării efectivelor de vulpe, pe baza vizuinilor locuite de o familie, compusă dintr-o pereche reproductivă.

 (2) Vizuinile locuite pot fi confirmate uşor prin pământul scos pentru curăţarea vizuinii, cărările de venire şi plecare, precum şi prin „latrinele” din apropiere. De asemenea, pot fi identificate toamna, prin prezenţa urmelor lăsate cu ocazia transportului de frunze şi iarbă cu care îşi căptuşeşte vizuina pentru iarnă, iar primăvara, prin scoaterea lor în vederea curăţirii vizuinii.

(3) O creştere a activităţii la vizuină se observă în lunile aprilie-mai, când puii părăsesc pentru prima oară vizuina. Verificarea (controlul) vizuinilor în această perioadă, constituie cea mai bună metodă pentru a face o evaluare a mărimii efectivelor (adulţi şi pui), intocmindu-se fişele de observaţii tip 7.0 al cărui model este prevăzut în anexa nr. 17.

 (4) De remarcat că vizuinile de iernare locuite toamna pot fi părăsite primăvara şi vara, pentru apropiere de locurile de hrănire şi igienă specifică.

(5) Vizuinile complexe pot fi locuite concomitent în spaţii diferite, de viezure şi vulpe, iar arareori şi de pisica sălbatică.

Art. 41. Acţiunea de evaluare constă în inregistrarea în lunile aprilie-mai a vizuinilor locuite. Acestea sunt luni cu activitate intensă a viezurilor, iar observatorul bine camuflat, înregistrează toate exemplarele care frecventează respectivele vizuini. Operaţia se repetă către toamnă, cu această ocazie înregistrând şi puii născuţi în primăvară şi trecuţi peste vară, întocmindu-se şi Centralizatorul tip 7.1 al cărui model este prevăzut în anexa nr. 18.

**X. Alte specii de mamifere interes vânătoresc**

**X.I** Familia mustelidelor cuprinde jderul de copac, jderul de piatră, dihorul, hermelina şi nevăstuica.

Art. 42 Evaluarea efectivelor are loc de obicei odată cu acţiuni similare organizate pentru alte specii de vânat, după urmele care le trădează existenţa în teren.

Art. 43 Evaluarea efectivelor se face prin identificarea urmelor lăsate pe zăpadă, în special după o ninsoare proaspătă. Ele fiind animale cu precădere nocturne, după căderea unei ninsori proaspete, după prima noapte de la căderea zăpezii, ele pot fi uşor evidenţiate. Observaţiile se fac cel mai bine pe sectoare, ţinând cont de natura habitatului, de specia urmărită, etc.

Art. 44 Pentru cele cinci specii precizate, exemplarele se înregistrează la rubrica „ alte specii”, sau „observaţii” din cadrul respectivelor fişe de observaţii

**X.Ia Jderul de copac - ( Martes martes L.)**

Art. 45 - (1) Prezenţa sa este legată de mari complexe păduroase, teritoriul ocupat de către un exemplar fiind de circa 100 ha. Intr-o noapte poate străbate mai mulţi km, deplasându-se atât pe sol, cât și prin copaci, fiind astfel dificil de urmărit.

(2) Mai trebuie făcută precizarea că urma tipar a jderului de copac, datorită faptului că perniţele sunt înconjurate de păr, apare mai puţin clar imprimată decât cea a jderului de piatră.

**X.Ib Jderul de piatră - (Martes foina Erxleben)**

Art. 46 – (1) Jderul de piatră s-a adaptat mai bine la impactul activităţilor şi civilizaţiei umane. El trăieşte adesea în apropierea sau chiar în cadrul aşezărilor umane. Locurile sale preferate de trai sunt grajdurile, magaziile, podurile caselor, apare frecvent în grădini, parcuri, pe terenuri acoperite cu vegetaţie arbustivă, etc.

(2) Identificarea şi evaluarea efectivelor se va face tot pe baza urmelor lăsate pe zăpadă; existând un mare număr de indivizi care scapă acţiunii.

 Art. 47. Acţiunea de evaluare are un grad de precizie redus, aceasta făcându-se de obicei cu ocazia vânătorilor organizate şi lucrărilor de evaluare la celelalte specii de vânat.

 **X.Ic Dihorul - ( Mustela putorius L) şi Hermelină - ( Mustela erminea L.)**

Art. 48 Evaluarea se face tot pe baza urmelor lăsate pe zăpadă, doar că ambele specii preferă spaţiile largi, deschise cu vegetaţie variată, dihorul apărând şi în apropierea şi interiorul aşezărilor umane. Diferenţierea urmelor acestor două specii este dificilă, evidenţierea prezenţei lor în terenurile cu vânat mic şi mai ales în apropierea fazaneriilor fiind foarte importantă.

 **X.II Iepurele de vizuina (lapinul) - Oryctolagus cuniculus L**

Art. 49. Evaluarea efectivelor se va putea face fie prin observarea şi numărarea indivizilor în preajma vizuinilor alegându-se, pentru observaţii, locurile de hrănire frecventate cu precădere. Se vor face când vremea este liniştită, însorită, chiar si cu ger, dimineaţa devreme sau seara în amurg. Din august şi până în primăvara următoare, profitând de vremea favorabilă şi de orele propice pentru observaţii, pe durata a circa doua ore, se pot înregistra cu şanse destul de mari lapinii aflaţi în căutare de hrană, iar prin comparaţie cu rezultatele obţinute în anul precedent, se vor putea trage concluzii referitoare la evoluţia efectivului. Se vor întocmi fişele de observaţii şi centalizatorul prevăzut la iepurele de câmp.

Art. 50. În vederea stabilirii mărimii absolute a efectivului, metoda nu asigură posibilitatea estimării întregii populaţii, deoarece din cauza ritmurilor diferite de activitate, niciodată întreaga populaţie nu se găseşte în acelaşi timp angrenată în procesul de hrănire, fiind ieşită din vizuină. Permanent va exista un anumit număr nedeterminat de exemplare rămase în vizuini sau ascunse vederii. Permanenta mişcare de „du-te – vino” îngreunează foarte mult înregistrarea, exemplarele neputând fi diferenţiate prin caracteristici individuale. În vederea obţinerii unui rezultat apropiat de realitate, numărul obţinut în urma acestor observaţii va trebui multiplicat de trei - cinci ori.

Art. 51. O altă modalitate de evaluare a mărimii coloniei, constă în numărarea vizuinilor umblate. De regulă într-o vizuină se pot găsi între 3-5 indivizi, iar în cazul unor densităţi ridicate se poate vorbi chiar de 10 - 15 exemplare. Cel mai bine se pot evidenţia vizuinile când solul este acoperit cu zăpadă, iar vremea însorită şi liniştită determină o activitate sporită a lapinilor, multitudinea de urme făcând uşoară descoperirea vizuinilor. Utilizarea unei schițe a respectivei arii pe care este trecută localizarea vizuinilor cunoscute poate uşura mult munca.

 **X.III Şacalul - (Canis aureus L.)**

Art. 52 (1) Acţiunea constă în înregistrarea, cu ocazia vânătorilor organizate şi a lucrărilor de evaluare a efectivelor celorlalte specii de vânat, a exemplarelor văzute şi a urmelor lăsate de acesta pe zăpadă. Evidenţierea prezenţei şacalului în teren după urmele imprimate pe substrat este însă dificilă din cauza confundării acestora cu cele de vulpe.

(2) Evaluarea efectivelor de şacal se poate face relativ uşor şi după urletele-lătrături scoase seara, pentru adunarea haitei sau ca urmare a provocării prin imitarea glasului acestora.

**X.IV Bizamul – (Ondatra zibethica)**

Art. 53 (1) Fiind un animal semiacvatic estimarea efectivului/ prezența se face pe baza urmelor lăsate în urma procesului de hrănire, mai ales primăvara devreme și cu ajutorul camerelor foto trapping.

(2) Pentru evaluarea exemplarelor se completează Fişa de observaţii tip 8.0., al cărui model este prevăzut în anexa nr. 19, în care se înregistrează numărul adulților și al puilor.

(3) Prin însumarea exemplarelor înscrise în fișele de observații completate pentru fiecare loc unde se constată prezența bizamului se obține numărul total de exemplare observate direct într-un fond cinegetic, prin completarea Centralizatorului tip nr. 8.1., al cărui model este prevăzut în anexa nr. 20

**X.V Câinele enot – (Nyctereutes procyonoides)**

Art. 54 (1) Evaluarea efectivelor se realizează ca și în cazul vulpii, prin observaţii la vizuinile din apropierea apelor și stufărișurilor în lunile mai - iunie.

(2) Metoda presupune existenţa unei evidenţe a vizuinilor de vulpe şi viezure.

Art. 55 (1) Pentru evaluarea exemplarelor care ocupă o vizuină se completează Fişa de observaţii tip 5.0., al cărui model este prevăzut în anexa nr. 13, în care se înregistrează numărul adulților și al puilor, ultimii observaţi direct la gura vizuinilor, seara şi dimineaţa, la sfârşit de iunie – început de iulie.

(2) Prin însumarea exemplarelor totale înscrise în fișele de observații completate pentru fiecare vizuină se obține numărul total de exemplare observate direct într-un fond cinegetic, prin completarea Centralizatorului tip nr. 5.1., al cărui model este prevăzut în anexa nr. 14

Art. 56. (1) Numărul total de exemplare evaluate pentru un fond cinegetic se obține prin majorarea cu un coeficient mediu de corecţie în valoare de 1,5 a numărului total prevăzut în centralizatorul tip nr. 5.1, deoarece se consideră că mai există un număr de vizuini neidentificate.

**Secțiunea II - Păsări sedentare de interes cinegetic la care vânarea este permisă**

 **XI. Cocoşul de munte - ( Tetrao urogallus L.)**

 Art. 57 Acţiunea de evaluare are loc primăvara în perioada de rotit (aprilie-mai), începând cu luna aprilie, în funcţie şi de starea vremii, cocoşii de munte încep să-şi caute locurile tradiţionale de rotit. Acestea sunt situate de obicei în arborete bătrâne, rărite, la liziere de pădure bătrână, la marginea păşunilor împădurite cu arbori bătrâni, rarişti, situate de obicei pe versanţi diferiţi ca expoziţie, însă predominant însoriţi, şi de obicei în treimea superioară a lor, sau pe culmi.

 Art. 58 –(1) Evaluarerea propriu-zisă se face pentru fiecare loc de rotit cunoscut în parte, prin observaţii şi completarea unei fişe de observaţii tip 9.0. al cărui model este prevăzut în anexa nr. 21. O primă evaluare se va putea face seara la sosirea cocoşilor la locurile de rotit, urmând ca dimineaţa să se facă evaluarea propriu zisă. Pentru ca acţiunea să fie cât mai eficientă, este de dorit ca acțiunea să se desfăşoare mai ales în zilele liniştite şi fără vânt.

(2) În vederea evitării unei duble înregistrări, este de dorit ca acţiunea să aibă loc concomitent în toate locurile de rotit de pe raza fondului cinegetic, sau chiar mai bine şi în cele învecinate.

Art. 59 – (1) In funcţie de mărimea locului de rotit, observatorii, în număr de 1-3, trebuie astfel plasaţi încât să fie evitată dubla numărare a exemplarelor.

(2) Cu această ocazie se înregistrează cocoşii, şi în măsura posibilităţii, şi găinile.

(3) Cocoşii observaţi direct sunt evidenţiaţi separat de cei înregistraţi pe baza cântecului. Observatorul/observatorii îşi aleg astfel locurile de observaţie încât să existe posibilitatea efectuării acestor observaţii pe întreaga suprafaţă a locului de rotit, sau în cazul celor mari, pe sectorul ce revine fiecărui observator în parte.

(4) Se evită deplasările în timpul rotitului, existând riscul deranjării locului de rotit şi a compromiterii în acea dimineaţă a întregii acţiuni. Mai trebuie precizat faptul că este de dorit ca în ziua precedentă acţiunii, să se facă pe lumină o recunoaştere prealabilă a terenului, cu atât mai necesară în cazul în care observaţiile se fac de mai mulţi observatori, cu această ocazie delimitându-se şi sectoarele ce revin fiecărui observator.

(5) Operaţiunea se repetă cel puţin o dată în cursul perioadei de rotit.

 (6) După completarea fişelor de observaţii, acestea se centralizează pe fondul cinegetic întocmindu-se Centralizatorul tip 9.1, al cărui model este prevăzut în anexa nr. 22, prin punerea în prealabil de acord a datelor înregistrate de fiecare participant la acţiune.

(7) Pentru evaluarea întregii populaţii, numărul de cocoşi evaluat va trebui a fi dublat sau chiar triplat, pentru a prinde şi numărul găinilor şi cocoşilor tineri care nu participă la rotit.

**XII. Fazanul ( Phasianus colchicus L.)**

 Art. 60 (1) Evaluarea efectivelor de fazan se realizează în aceeași perioadă și prin aceleași metode ca și la iepure de câmp.

(2) La stabilirea și amplasarea suprafețelor sau a benzilor de probă se va ține seama de zonele de teren în care fazanii se concentrează (parcele de lăstăriș, tufărișuri, stuf etc) comparativ cu restul terenului unde sunt în număr mai mic sau lipsesc.

(3) În pădurile cu densitate mai mare de fazani, la aplicarea metodei de evaluare pe suprafețe de probă se va avea grijă ca acestea să fie mai mici (25 ha) și alese proporțional din diferite categorii de arborete.

(4) Gonacii trebuie să fie așezați la cel mult 10 metri unul de celălalt.

(5) Înregistrarea exemplarelor de fazan se va face pe sexe, în fișele de observație tip 10.0 al cărui model este prevăzut în anexa nr. 23.

(6) În terenurile cu densităţi foarte mici de fazani, prezenţa acestora se poate constata după urmele lăsate pe substrat (de picior, scăldători).

(7) Totalizarea datelor din fișele de observații se va face în Centralizatorul tip 10.1 al cărui model este prevăzut în anexa nr. 24.

**XIII. Potârnichea - ( Perdix perdix L.)**

Art. 61. Evaluarea efectivelor se realizează prin observaţii directe (vizuale) asupra exemplarelor în timpul iernii, cu ocazia vânătorilor organizate la iepuri sau cu ocazia evaluării iepurilor şi fazanilor şi după sunetele scoase de cocoşi.

 Art. 62. (1) Observaţiile directe asupra exemplarelor în timpul iernii sunt uşor de efectuat în condiţiile existenţei unui strat de zăpadă şi a hrănitorilor, dar şi a altor locuri de adăpost sau unde găsesc hrană.

 (2) Deoarece pe timpul iernii pierderile sunt relativ ridicate, este indicat ca acţiunea să aibă loc către sfârşitul iernii şi să fie repetată de câteva ori pentru a avea o imagine mai complexă asupra pierderilor şi a putea fi mai bine comparate cu datele obţinute la evaluarerea făcută la începutul primăverii cu ocazia desfacerii stolurilor.

Art. 63 (1) Observaţiile se vor repeta timp de 2-3 zile consecutive, şi apoi de 2-3 ori pe parcursul iernii, mai ales către sfârşitul ei, înregistrând datele în fișele de observație tip 10.0.

(2) Numărul consemnat fișele de observație tip 10.0 va fi majorat cu 10-15%, pentru a înregistra astfel şi exemplarele care nu frecventează punctele de hrănire. Aceste puncte de hrănire sunt răspândite cât mai uniform pe teren, astfel ca practic fiecare stol să-şi ocupe propriul punct de hrănire.

(3) Totalizarea datelor din fișele de observații se va face în Centralizatorul tip 10.1.

 **XIV. Ierunca (Bonasa bonasia)**

 Art. 64. Ierunca este o specie tipică pentru păduri tinere cu amestec şi de răşinoase, îndeosebi de molid, preferând terenurile cu mult alun şi subarboret producător de fructe de pădure. Aceasta este observată de obicei la liziera pădurii, în arboretele rare, pe marginea drumurilor forestiere şi pe fâneţe cu tufe diseminate.

 Art. 65 (1) Acţiunea de evaluare a efectivului pentru această specie se desfăşoară primăvara în martie când este perioada de împerechere. Cu această ocazie se înregistrează atât cocoşii cât şi găinile la un loc având în vedere că deosebirea între sexe se face destul de greu.

 (3) Observaţiile se desfăşoară în zilele liniştite fără vânt folosind chemătoarea pentru imitarea glasului.

 (4) Se analizează schiţa fondului cinegetic şi se împarte suprafaţa împădurită în bazinete sau zone. Pentru fiecare zonă se determină şi se reprezintă pe schiţă traseele ce trebuie parcurse.

 Art. 66 (1) Evaluarea propriu-zisă a exemplarelor observate se face pe fiecare traseu, prin completarea datelor în Fişele de observaţii tip 10.0 În vederea evitării unei duble înregistrări, este de dorit ca acţiunea să se desfăşoare în aceeaşi zi pe toată suprafaţa fondului cinegetic.

 (2) În fişe se consemnează exemplarele observate vizual cât şi cele identificate pe baza cântecului. Observatorul îşi alege traseul astfel încât să existe posibilitatea observării exemplarelor pe întreg traseul ce îi revine.

 (3) La finalizarea acţiunii se completează pe fiecare fond cinegetic un Centralizatorul tip 10.1, prin punerea în prealabil de acord a datelor înregistrate de fiecare participant la acţiune.

Art. 67 (1) Fişele de observaţii și centralizatoarele completate pentru fiecare fond cinegetic și specie de vânat, se depun, după fiecare etapă, în termen de 5 zile de la încheierea acțiunii, la gestionarul fondului cinegetic pentru înregistrare și arhivare.

(2) Câte o copie a centralizatoarelor tip se va transmite la structura teritoriala de specialitate a autoritatii publice centrale care răspunde de vânătoare, în termen de 5 zile de la înregistrarea acestora la gestionarul fondului cinegetic.

Art. 68 Anexele nr. 1 - 24 fac parte integrantă din prezentele Instrucţiuni.